जित्थों तगर लोक साहित्य दा सरबन्ध ऐ, इसदा रचेता कोई इक आदमी नेईं होंदा। बल्के ए इक समूलची सभ्यता, राश्ट्र ते मुल्खै दा सांझा सरमाया ऐ ते उन्दियें सांझियें-सामूहक कदरें दा खजाना ऐ, जिस सभ्यता दियां जड़ां डूंह्‌गियां गेदियां होंदियां न। जिस चाल्ली फिज़ीक्स (तबीयात), बाटनी (नवातात), जूयालोजी (हयातयात) दे लावा पलिटिक्स (सयायियात), सोशियालोजी (इमरानियात) ऐथिक्स (इख्लाकियात), ते एकोनामिक्स (मुआशियात) बगैरा कन्ने सरबन्धत ज्ञान साईंस दे जुमरे च औंदे न, उस्सै चाल्ली लोक साहित्य बी इक बिज्ञान ऐ, जिसी फोक लोर गदा इक हिस्सा समझेआ जन्दा ऐ ते लोक-विज्ञान जा जनमानस दा ज्ञान गलाया जन्दा ऐ।